

**AKCINĖ BENDROVĖ**

**„VILNIAUS ŠILUMOS TINKLAI“**

# V. Kudirkos g. 14, 03105 Vilnius, tel./fks. (8~5) 2107430, el. p. info@chc.lt, kodas 124135580, PVM kodas LT 241355811, atsiskaitomoji sąskaita LT53 7044 0600 0121 9501, registras: LR Juridinių asmenų registras

**PRANEŠIMAS ŽINIASKLAIDAI**  2016 m. kovo 14 d.

**AB „Vilniaus šilumos tinklai“ direktorius: „Neturime laiko dirbti be rezultatų“**

UAB „Vilniaus energija“ atmetus jau antrą šilumos ūkio nuomotojo siūlymą dėl techninio eksperto pirkimo, AB „Vilniaus šilumos tinklai“ vienašališkai paskelbė šio pirkimo techninę specifikaciją, kad galėtų kuo greičiau pradėti pirkimo procedūras.

„Neturime laiko dirbti be rezultatų, – sako AB „Vilniaus šilumos tinklai“ direktorius Mantas Burokas. – Jei negalime reikalingų sprendimų kuo skubiau priimti kartu, tolesniame etape darbus dubliuosime, vienašališkai organizuodami techninio eksperto pirkimą. Šiandien paskelbėme šio pirkimo techninę specifikaciją. Paraleliai tęsime derybas ir dėl bendro eksperto pirkimo. Jei pavyktų susitarti, įmonės įsigytos eksperto paslaugos tikrai nepakenktų ir netaptų perteklinėmis. Jo paslaugomis būtų pasinaudota jei to prireiktų ir tokia apimtimi, kokia reikėtų“.

Pagal Vilniaus miesto šilumos ūkio nuomos sutartį, techninio eksperto paslaugos, visoms nuomos šalims sutarus, turi būti nupirktos iki balandžio 1 d. Nors šiam pirkimui reikalingą techninę specifikaciją AB „Vilniaus šilumos tinklai“ su ūkio nuomininku pradėjo derinti dar lapkričio mėnesį, tačiau užstrigę diskusijos – kas organizuos pirkimą – procesą veda į aklavietę.

Pasak AB „Vilniaus šilumos tinklai“ vadovo, praėjusią savaitę įvykusiame ginčų komisijos posėdyje „Vilniaus energijos“ atstovai atmetę įmonės pasiūlymą ir pakvietė dar kartą svarstyti jau anksčiau teiktą jų siūlymą.

AB „Vilniaus šilumos tinklai“ ir toliau laikosi pozicijos, kuri racionaliausiai atspindi sostinės turto savininko interesus – po penkiolikos metų susigrąžinant iš nuomos šilumos ūkį, neturi kilti nė menkiausios abejonės, kad jo techninė būklė bus įvertinta objektyviai.

Violeta Kiburytė, Komunikacijų vadovė, vkiburyte@chc.lt, tel. 210 7432